SK Úradný vestník Európskej únie C 87/14

Uverejnenie žiadosti o zmenu a doplnenie podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2009/C 87/06

Týmto uverejnením sa poskytuje právo vzniesť námietky proti žiadosti o zmenu a doplnenie podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

ŽIADOSŤ O ZMENU A DOPLNENIE

NARIADENIE RADY (ES) č. 510/2006

Žiadosť o zmenu a doplnenie podľa Článku 9

„PARMIGIANO REGGIANO“

ES č.: IT-PDO-0317-0016-26.7.2007

CHZO ( ) CHOP ( X )

1. Záhlavie v špecifikácii, ktorého sa zmena a doplnenie týka

—  Názov výrobku — Opis —  Zemepisná oblasť —  Dôkaz o pôvode — Spôsob výroby —  Spojenie — Označenie — Vnútroštátne požiadavky — Iné (upresniť)

2. Druh zmeny

—  Zmena a doplnenie jednotného dokumentu alebo súhrnného listu — Zmena a doplnenie špecifikácie registrovaného CHZO alebo CHOP, pre ktoré nebol uverejnený jednotný dokument ani súhrnný list —  Zmena a doplnenie špecifikácie, ktorá nevyžaduje žiadnu zmenu a doplnenie uverejneného jednotného dokumentu [článok 9 ods. 3 nariadenia (ES) č. 510/2006] —  Dočasná zmena a doplnenie vyžadujúca uloženie povinných sanitárnych alebo rastlinolekárskych opatrení orgánmi verejnej moci [článok 9 ods. 4 nariadenia (ES) č. 510/2006]

3. Zmena(-y) a doplnenie(-a)

3.1. Opis

Charakteristiky hotového výrobku sú opísané podrobnejšie.

Spôsoby kŕmenia dojníc, ktorých mlieko sa používa na výrobu syra Parmigiano Reggiano CHOP, sú opísané podrobnejšie s cieľom objasniť, ktoré prvky sú predmetom kontroly.

3.2. Spôsob výroby

Špecifikuje sa krmivo pre dojnice, ktoré je povolené a ktoré je zakázané.

S cieľom predchádzať akémukoľvek riziku kontaminácie prostredia poľnohospodárskeho podniku, a to aj cez pôdu alebo suché krmivo, je v poľnohospodárskom podniku akákoľvek siláž zakázaná. Stanovilo sa, že tam, kde je to uplatniteľné, by sa jatočné zvieratá mali chovať na iných miestach a ustajňovať oddelene od dojníc.

Zaviedli sa špecifikácie, pokiaľ ide o rozmery a používanie kadí, určujúce uplatňovanie zavedených tradičných postupov s cieľom zachovať remeselný charakter výroby syra a spojitosť s miestnou pôdou. Zaviedla sa možnosť opätovného použitia 15 % kadí na mlieko pre druhý proces výroby syra vyvolaný osobitnými technickými a prevádzkovými podmienkami existujúcimi vo výrobnej oblasti Parmigiano-Reggiano CHOP. Táto nová možnosť poskytuje riešenie problému zvýšenej produkcie kravského mlieka, o ktorej svedčia štatistické údaje, čo umožní mliekarniam využívať zvýšené objemy vyprodukovaného mlieka bez toho, aby museli inštalovať nové kade alebo iné zariadenia. Týchto 15 % kadí zodpovedá priemernému maximálnemu zvýšeniu produkcie mlieka.

Odkaz na vypálené obchodné označenie bol odstránený, pretože podľa platných nariadení používanie otvoreného plameňa nie je v dozrievarňach povolené.

3.3. Označenie

S cieľom zabezpečiť pravosť a správnu identifikáciu predbaleného, strúhaného alebo porciovaného syra „Parmigiano Reggiano“ uvedeného na trh sa zaviedla špecifikácia etikety: záväzné uvedenie rozlišovacej obchodnej značky obsahujúcej v hornej časti zobrazenie porcie a bochníka syra „Parmigiano Reggiano“ vedľa noža a v dolnej časti nápis „PARMIGIANO REGGIANO“.

Tým sa vylúči potreba uvádzať výraz „Parmigiano Reggiano o CFPR“ na kazeínovom štítku s názvom. Odstránenie tohto prvku umožňuje používať iné výrazy, ako je „Consorzio del Formaggio Parmigiano Reggiano“ alebo kolektívnu známku.

Výraz „prima stagionatura“ (prvé zrenie) sa zavádza ako ekvivalent výrazu „seconda categoria“ (druhá trieda) alebo „mezzano“ (stredne vyzretý).

3.4. Vnútroštátne požiadavky

Do normy na výrobu syra sa zavádza odkaz na výnos ministerského predsedu (DPCM) zo 4. 11. 1991, ktorý je už účinný a platný.

3.5. Iné

Osobitne sa ustanovuje, že porciovanie a balenie sa musí vykonávať v oblasti pôvodu na účely kvality a vysledovateľnosti. V súlade s pokynmi, ktoré vo svojom rozsudku vydal Súdny dvor vo veciach C-66/00 a C-469/00 na účely ochrany spotrebiteľa, sa považuje len balenie vykonané v oblasti pôvodu za dostatočné na zaručenie pravosti predbaleného porciovaného syra „Parmigiano Reggiano“ uvedeného na trh. Toto sa zakladá na skutočnosti, že známky identifikujúce výrobok, najmä známky preukazujúce pôvod a výber, ktoré boli uvedené na celom syre, chýbajú na tých dieloch, ktoré nemajú žiadnu kôru a nie sú jasné na mnohých dieloch s kôrou; táto zásada sa zakladá na potrebe neohroziť záruku pravosti predbaleného výrobku a zabezpečiť jeho úplnú vysledovateľnosť. Pokiaľ ide o kvalitu, krájanie syra na tvar bochníka zbavuje syr vynikajúcej prirodzenej ochrany, ktorú mu poskytuje vysoko dehydrovaná kôra tým, že ho izoluje od okolitého vzduchu. Kôra teda chráni syr pred rizikom dehydratácie, oxidovania, potenia, topenia sa lipidov a šírenia sa plesne. V snahe zabrániť takýmto nezvratným účinkom by diely syra mali byť umiestnené vo vákuu alebo v klimatizovanom prostredí v súlade s jasne vymedzenými postupmi a pod dohľadom odborných pracovníkov.

JEDNOTNÝ DOKUMENT

NARIADENIE RADY (ES) č. 510/2006

„PARMIGIANO REGGIANO“

ES č.: IT-PDO-0317-0016-26.7.2007

CHZO ( ) CHOP ( X )

1. Názov

„Parmigiano Reggiano“

2. Členský štát alebo tretia krajina

Taliansko

3. Opis poľnohospodárskeho výrobku alebo potraviny:

3.1. Druh výrobku (príloha II)

Trieda 1.3. Syry

3.2. Opis výrobku, na ktorý sa vzťahuje názov uvedený v bode 1

„Parmigiano Reggiano“ je tvrdý syr vyrobený zo surového kravského mlieka, čiastočne odstredeného prirodzeným povrchovým odstreďovaním. Mlieko nesmie byť vystavené žiadnej pasterizácii a musí pochádzať od kráv kŕmených hlavne krmivom získaným v oblasti pôvodu. Musí zrieť najmenej 12 mesiacov. Syr „Parmigiano Reggiano“ sa môže predávať na trhu ako celý, porciovaný alebo strúhaný syr.

Syr „Parmigiano Reggiano“ musí mať tieto vlastnosti:

— valcový tvar s mierne vypuklou alebo prakticky rovnými bokmi s plochými čelnými plochami s mierne zdvihnutou hranou;

— rozmery: priemer plochých čelných plôch 35 až 45 cm, výška bokov 20 až 26 cm;

— minimálna hmotnosť každého bochníka syra: 30 kg;

— vonkajší vzhľad: kôra prirodzenej slamovo-žltej farby;

— hrúbka kôry: približne 6 mm;

— farba vnútornej časti syra: medzi svetloslamovou a slamovou;

— charakteristická aróma a chuť: krehká, lahodná, korenistá, ale nie ostrá;

— konzistencia vnútornej časti syra: jemne zrnitá, vločkovitá;

— obsah tuku na sušinu: najmenej 32 %.

3.3. Suroviny (len pri spracovaných výrobkoch)

Kravské mlieko, soľ, teľacie syridlo.

Mlieko pochádza od kráv chovaných vo vymedzenej zemepisnej oblasti.

Používanie prísad je zakázané.

3.4. Krmivo (len pri výrobkoch živočíšneho pôvodu)

Kravy sú kŕmené hlavne krmivom z vymedzenej zemepisnej oblasti v stanovenom množstve a kvalite.

Najmenej 75 % sušiny krmiva sa musí vyprodukovať v rámci zemepisnej oblasti.

Krmivá môžu tvoriť najviac 50 % hmotnosti sušiny krmiva pre zvieratá.

Používanie siláže akéhokoľvek druhu je zakázané.

3.5. Konkrétne kroky pri výrobe, ktoré sa musia uskutočniť v označenej zemepisnej oblasti

Poľnohospodárske podniky s chovom dojníc, ktorých mlieko sa má spracovať na syr „Parmigiano Reggiano“, sa nachádzajú vo vymedzenej zemepisnej oblasti.

Mlieko sa musí vyprodukovať a spracovať v rámci vymedzenej zemepisnej oblasti. Mlieko získané z večerného dojenia a ranného dojenia sa dopraví do mliekarne v úplne surovom stave v súlade s výrobnou špecifikáciou. Mlieko z ranného dojenia sa naleje do medených kadí a zmieša sa s mliekom z večerného dojenia čiastočne odstredeným prirodzeným povrchovým odstreďovaním. Do mlieka sa pridáva domáca srvátka. Používanie vybraných štartovacích kultúr je zakázané. Po zrážaní, ktoré sa dosiahne výlučne použitím teľacej srvátky, sa zrazené mlieko rozdelí a varí. Po sedimentácii sa syrová hmota preloží do vhodných foriem, aby sa vytvorili kolieska. Potom sa prilepí značenie. Po niekoľkých dňoch sa bochníky ponoria do nálevu a nechajú sa zrieť najmenej 12 mesiacov.

Minimálne 12-mesačné zrenie sa musí vykonať vo vymedzenej zemepisnej oblasti.

Po minimálnej dobe zrenia sa vykonajú skúšky na kontrolu súladu s výrobnými špecifikáciami.

3.6. Osobitné pravidlá pre krájanie, strúhanie, balenie atď.

Syr „Parmigiano Reggiano“ sa môže predávať na trhu ako celý, porciovaný alebo strúhaný syr.

V záujme ochrany spotrebiteľa a záruky pravosti predbaleného, strúhaného alebo porciovaného syra „Parmigiano Reggiano“ uvedeného na trh sa musia postupy strúhania, porciovania a následného balenia vykonávať vo vymedzenej zemepisnej oblasti. Vyžaduje sa z toho dôvodu, že známky, ktorými sa označuje syr „Parmigiano Reggiano“ na celom syre, sa strácajú alebo nie sú viditeľné na strúhanom alebo porciovanom výrobku, a preto je potrebné zaručiť pôvod predbaleného výrobku. Vyžaduje sa to aj pre potrebu zabaliť syr rýchlo po porciovaní s použitím príslušných metód s cieľom zabrániť, aby bol syr dehydrovaný, okysličený alebo aby stratil svoje pôvodné organoleptické vlastnosti „Parmigiano Reggiano“. Krájanie na tvar bochníka zbavuje syr prirodzenej ochrany kôrou, ktorá, sama osebe vysoko dehydrovaná, veľmi dobre izoluje syr od okolitého vzduchu.

Porcie syra „Parmigiano Reggiano“ môžu byť balené v roku, v ktorom sú pripravené.

Strúhať sa môže len celý syr, na ktorom je chránené označenie pôvodu (CHOP) „Parmigiano Reggiano“; musí sa zabaliť bezprostredne potom, bez akéhokoľvek spracovania alebo pridania nejakých látok, ktoré by mohli zmeniť jeho konzervačné vlastnosti alebo pôvodné organoleptické vlastnosti.

3.7. Osobitné pravidlá pre označovanie

Identifikačné známky na každom bochníku syra „Parmigiano Reggiano“ obsahujú slová „Parmigiano Reggiano“ hneď za registračným číslom mliekarne, rokom a mesiacom výroby vyrazenými na bokoch, oválnu pečiatku so slovami „Parmigiano Reggiano Consorzio Tutela“ a kazeínový štítok s menom, na ktorom sú uvedené kódy identifikujúce bochník, a prípadne známku označujúcu syr druhej triedy.

Identifikačná známka pre predbalený, strúhaný a porciovaný syr „Parmigiano Reggiano“ uvedený na trh obsahuje v hornej časti zobrazenie porcie a bochníka syra „Parmigiano Reggiano“ vedľa noža, a v dolnej časti nápis „PARMIGIANO REGGIANO“. Táto známka, ktorá je záväznou súčasťou štítka, musí byť reprodukovaná v súlade s technickými špecifikáciami, ktoré určilo konzorcium v príslušnej dohode.

4. Stručné vymedzenie zemepisnej oblasti

Vymedzená zemepisná oblasť obsahuje územia provincií Bologna vľavo od rieky Reno, Mantua vpravo od rieky Pád, Modena, Parma a Reggio v kraji Emilia.

5. Súvislosť so zemepisnou oblasťou

5.1. Špecifickosť zemepisnej oblasti

Pokiaľ ide o súvisiace prírodné faktory, osobitnú pozornosť treba venovať pôdnym vlastnostiam zeme v rámci vymedzenej zemepisnej oblasti siahajúcej od hrebeňov Apenín až po rieku Pád, v spojení s klimatickými podmienkami, ktoré majú priamy vplyv tak na zloženie prírodnej flóry, ako aj na osobitné fermentačné vlastnosti výrobku. Z ľudského hľadiska, okrem historickej relevantnosti syra v miestnom hospodárstve, treba zdôrazniť, že zložité operácie, ktorým sa podrobuje syr „Parmigiano Reggiano“, sú výsledkom tradičných postupov výroby syra ustálených v priebehu stáročí v tejto výrobnej oblasti a zaručených ako dôsledné miestne postupy.

5.2. Špecifickosť výrobku

Špecifickými charakteristikami syra „Parmigiano Reggiano“ sú jemne zrnitá a vločkovitá štruktúra jeho vnútrajška, krehká aróma a lahodná chuť, ktorá je korenistá, pričom nie je ostrá, a jeho vysoká úroveň rozpustnosti a stráviteľnosti.

Tieto charakteristiky pochádzajú z osobitných vlastností a výberových kritérií uplatňovaných na mlieko denne používané v surovom stave v medených kadiach, vyzrážané s teľacím syridlom s vysokým obsahom chymozínu, z konzervovania v nasýtenom náleve a predĺženej doby zrenia.

5.3. Príčinná súvislosť medzi zemepisnou oblasťou a akosťou alebo charakteristikami výrobku (pre CHOP) alebo špecifickou akosťou, povesťou alebo inou vlastnosťou výrobku (pre CHZO)

Svojrázne fyzikálne, chemické a mikrobiologické vlastnosti mlieka, ktoré zabezpečujú špecifické charakteristiky a akosť syra „Parmigiano Reggiano“, vyplývajú zo spôsobu kŕmenia dojníc na základe krmiva z pôvodnej oblasti pri striktnom vylúčení používania akéhokoľvek druhu siláže.

Minimálna dvanásťmesačná lehota zrenia, ktoré prebieha v rámci zemepisnej oblasti vymedzenej na základe špecifických klimatických podmienok, je nevyhnutnou fázou, ktorou sa zabezpečí, že výrobok získaný zo spracovania mlieka prostredníctvom konkrétneho enzymatického procesu nadobudne vlastnosti typické pre syr „Parmigiano Reggiano“.

Odkaz na uverejnenie špecifikácie

(Článok 5 ods. 7 nariadenia (ES) č. 510/2006)

Úplné znenie špecifikácie výrobku je dostupné na tejto internetovej stránke:

— http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg alebo:

— priamo otvorením domovskej stránky ministerstva (www.politicheagricole.it) a kliknutím na „Prodotti di Qualità“ (na ľavej strane obrazovky) a napokon na „Disciplinari di Produzione all’esame dell’UE (nariadenie ES č. 510/2006)“.

(1) Ú. v. EÚ L 93, 31.3.2006, s. 12.